กรมประมง เร่งแก้ปัญหาการส่งออกลูกปลากะพงขาว พร้อมวางแนวทางช่วยเหลือเกษตรกรภายใต้กฎระเบียบที่ถูกต้อง
นายเฉลิมชัย สุวรรณรักษ์ รองอธิบดีกรมประมง เปิดเผยว่า จากกรณีที่กลุ่มเกษตรกรผู้เพาะเลี้ยงลูกปลากะพงขาว ม.6 ตำบลสองคลอง อำเภอบางปะกง จังหวัดฉะเชิงเทรา ได้รับความเดือดร้อนในการประกอบอาชีพ เนื่องจากไม่สามารถส่งออกลูกปลากะพงขาวได้นั้น ว่า กรมประมงได้ให้ความสำคัญกับประเด็นปัญหาดังกล่าวที่เกิดขึ้นเป็นอย่างยิ่ง โดยที่ผ่านมา กรมฯ ไม่ได้นิ่งนอนใจ ได้มอบหมายให้สำนักงานประมงจังหวัดฉะเชิงเทรา ทำการสำรวจข้อมูลเกษตรกรที่เลี้ยงปลากะพงขาวในพื้นที่ที่ได้รับความเดือดร้อนและได้มีการจัดประชุมหารือร่วมกับกลุ่มผู้เพาะเลี้ยงลูกปลากะพงขาว เพื่อรับฟังปัญหามาโดยตลอดและได้เตรียมวางแนวทางในการให้ความช่วยเหลืออย่างเป็นรูปธรรม การลงพื้นที่ในครั้งนี้ นับเป็นโอกาสอันดีที่คณะผู้บริหารกรมประมง จะได้รับฟังปัญหาอุปสรรคของพี่น้องเกษตรกรผู้เพาะเลี้ยงปลากะพงขาวด้วยตนเอง โดยเฉพาะปัญหาข้อติดขัดที่เกี่ยวข้องกับการส่งออก ซึ่งกรมประมงได้มีแนวทางให้ผ่อนผันการส่งออกลูกปลากะพงขาว เพื่อบรรเทาความเดือดร้อนของเกษตรกร โดยจะดำเนินการภายใต้กฎระเบียบที่เกี่ยวข้อง ทั้งนี้ กรมประมงจะนำข้อเรียกร้องดังกล่าวไปพิจารณาอย่างถี่ถ้วน และมอบหมายให้หน่วยงานที่เกี่ยวข้อง จัดส่งเจ้าหน้าที่ลงพื้นที่เพื่อให้ข้อมูลและทำความเข้าใจกับเกษตรกรทุกราย โดยเฉพาะขั้นตอนและกฎระเบียบที่เกี่ยวข้อง ในการขอรับใบรับรองสุขภาพสัตว์น้ำจากกรมประมง ซึ่งฟาร์มที่ต้องการส่งออกลูกพันธุ์ไปต่างประเทศ ต้องขึ้นทะเบียนสถานประกอบการส่งออกสัตว์น้ำ (สอ.) และได้รับการรับรองสุขอนามัยฟาร์มและสุขภาพสัตว์น้ำ เพื่อให้เกษตรกรสามารถปฏิบัติได้ตามระเบียบ ที่ถูกต้องของกรมประมง และนำไปสู่การแก้ไขปัญหาอย่างเป็นระบบต่อไป